
Uten hjelp og forbønn fra en rekke helgener, er det ikke godt å vite om denne boka hadde blitt skrevet. Forfatteren vil derfor særlig takke Sankt Jeronimus og Sankt Hippolytus, begge skytshelgener for skribenter, og dessuten erkeengelen Gabriel, som for få år siden tok på seg ansvaret som skytsengel for Internett.

Hellige menn og kvinner

Søndag 16. juni 2002 ble Pius av Pietrelcina, bedre kjent som Padre Pio, helligkåret på Petersplassen i Roma. Trass i at termometeret viste over 30 grader, hadde 300 000 troende møtt opp for å overvære seremonien. Kanonisering av en ny helgen er naturligvis en begivenhet, men under pave Johannes Paul II var det ikke vært noen sjeldenhet. Kritiske røster sier at han gjorde Vatikanet til en helgenfabrikk med rullebåndsproduksjon. Bare en måneds tid tidligere hadde han helligkåret fem nye helgener på samme dag, uten at det vakte stor oppsikt. Men Padre Pio er spesiell. Han ble kanonisert alene og skapte avisoverskrifter. Når man ser bort fra jomfru Maria – hun står i en særstilling – er Pio sannsynligvis Italias mest populære helgen nå. Det kan jo forundre oss at en helgen fra vår tid – han døde i 1968 – skulle få en slik oppmerksomhet, men det burde forundre oss mer at han tilhører en helgentype vi ikke har sett maken til siden den mørke middelalder. For teologene har han vært et stort problem, og under en annen pave ville han kanskje blitt sortert vekk som en sjarlatan. Mesteparten av livet skal han ha hatt stigmata – han blødde daglig fra Kristi sårmerker på hender og føtter – og i en periode slåss han mot djevelen hver natt. Det blir sagt at han kunne lese tanker og se inn i framtida, han skulle til og med kunne lette fra bakken og vise seg flere steder samtidig. Likevel er han en moderne helgen, han har sine egne hjemmesider på Internett med et stort utvalg av bøker, bilder, lydopptak og videoer.

Padre Pio var munk i Kapusinerordenen, en streng variant av fransiskanerne. Klosteret han bodde i lå i Giovanni Rotondo, en liten fjellandsby i Sør-Italia. Der er han blitt utgangspunktet for en hel industri. Som pilegrimsmål har Giovanni Rotondo til og med gått forbi det populære Lourdes i Sør-Frankrike hvor jomfru Maria viste seg i 1858. I 1998 ble Padre Pios grav besøkt av 7,5 millioner, mens Lourdes bare hadde 6 millioner besøkende. I Giovanni Rotondo bygges det en ny kirke som skal romme 7 200, og utenfor skal det bli plass til opp til 30 000 troende. Byen, som for en generasjon siden hadde 2000 innbyggere som levde av oliven, korn og storfe, har nå 26 000 innbyggere. Flesteparten av dem kan takke Padre Pio for sin inntekt.

Padre Pio gikk med vanter som dekket sårmerkene



Hellige mennesker finnes i de fleste religioner, og det er ikke noe som hører en fjern fortid til. Når vi ser den enorme oppslutningen rundt helligkåringen av en helgen som Padre Pio og vet at tusenvis av troende hvert år valfarter til pilegrimsmål som Giovanni Rotondo, Lourdes og Fatima, forstår vi at helgendyrkingen er et uttrykk for dyptliggende menneskelige behov.

For oss som lever i et stadig mer sekularisert samfunn oppfattes helgenene likevel mest som eksotisk folklore. De er som mytologiske skikkelser fra en fjern religion. Men om vi slår opp i bøker om mytologi, finner vi verken nye eller gamle helgener. Mytologiske oppslagsverk konsentrerer seg om gresk-romersk, norrøn og eventuelt asiatiske religioner. Det står ingenting om den kristne mytologien.

I katolske land, særlig i Sør-Europa, er ikke helgenene eksotiske, der er de nærværende på en nesten konkret måte og er aktører i det daglige liv. Vi ser dem ikke bare i kirkene som statuer og på bilder, men også i aviser og ukeblader. Forsiden kan presentere en kjendis som har fått hjelp av en populær helgen, eller det kan være stoff om mirakler, blødende krusifikser eller gråtende mariastatuer.

Helgenene er en broket skare, og mange av dem er oppdiktede personer som aldri har levd. Sankt Kristoffer, Sankt Georg og Sankt Blasius er noen av dem. Enkelte, som Sankt Stefan, skriver seg helt fra kirkens aller tidligste periode. Han har vært død i snart 2000 år, mens Teresa av Calcutta, bedre kjent som mor Teresa, er en helt fersk helgen. Hun døde i 1997 og ble saligkåret allerede i 2003.

Helgenene blir skapt gjennom fortellinger. Det kan være gamle legender, rene eventyr, fromme fantasier og fortellinger om folk som prøvde å leve helt i pakt med religionens krav. Naturligvis har helgenene forandret seg mye gjennom tidene, de har speilet de skiftende kristne idealer, og mange gamle helgener har mistet sin aktualitet. Samtidig har helgenskaren også vist en utrolig seiglivethet gjennom snart 2000 år.

Min interesse for helgener springer ut av at jeg er folklorist. Helgenene tilhører først og fremst den folkelige religionsutøvelsen, og folketro er en av folkloristenes gamle interesseområder. Her mener jeg ikke folketro i den litt nedsettende betydningen, jeg bruker ordet bokstavelig om forestillinger som er utbredt blant vanlige folk. Jeg er også mest interessert i de gode, gjerne «drabelige» fortellingene. Ofte er dette folkelige legender som teologene ikke riktig vil vedkjenne seg lenger, og som derfor bare blir gjenfortalt i pyntede versjoner.

Folketroen har alltid hatt behov for større plass enn det de trange rammene offisiell teologi setter. Men til gjengjeld har ikke folketro noe behov for rasjonell konsekvens på samme måte som teologien. Tro er ikke viten, og derfor kan motstridende oppfatninger finnes side om side hos en og samme person uten at det nødvendigvis betyr at personen er ureflektert.

Den folkelige religionen kan virke som en viltvoksende hage med helgener, mirakler og åpenbaringer. Den katolske kirke har vært romslig i forhold til å ta opp i seg folkelige religionsuttrykk i den grad teologene har klart å forene dem med gjeldende teologi. Det er denne prøven nye trosuttrykk må igjennom. Kirken er sensurinstansen som godkjenner eller forkaster de fenomenene som dukker opp. I vanskelige saker forhaster den seg ikke. En 2000 år gammel kirke har god tid.


Hva er en helgen?

Helgener er hellige menn og kvinner som blir dyrket av de troende, noen kan bli dyrket i levende live, men teologisk sett kan man bare bli helgen etter sin død.1 Helgenene kan sammenliknes med folketroens andre overnaturlige vesener. De har en magisk kraft som kan brukes til å utføre mirakler. Den magiske kraften kan være så gjennomgripende at den også virker gjennom relikvier: levninger av den døde, klær og gjenstander. Den kan til og med virke gjennom ting som har vært i kontakt med klær eller gjenstander som har tilhørt den hellige. Lengselen etter mirakelet – at det overnaturlige skal gripe inn i livet – er utvilsomt den sterkeste drivkraften i helgenkulten.



På samme måte som i jødedommen og islam, er de kristne teologene påpasselige med å si at det bare finnes én gud, og at bare han er guddommelig. Helgenene er likevel hellige, og både kan og bør dyrkes. Kirken så tidlig denne motsetningen, og kirkefaderen Augustin lanserte en lingvistisk løsning som innebar forskjellige ord for dyrkelse av Gud og helgener. Dyrkelse av helgener kalles devotio (ærbødighet), mens gudsdyrkelsen kalles adoratio (tilbedelse) på latin. For sikkerhets skyld har man også et tilsvarende sett greske ord som skal forklare denne forskjellen: Latria er den dyrkelsen som tilkommer Gud alene, mens dyrkelsen av helgener kalles dulia. Men forvirringen blir ikke mindre når vi får vite at dyrkelsen av jomfru Maria er så forskjellig fra dyrkelsen av de andre helgenene at den må kalles hyperdulia. Jomfru Maria skal altså dyrkes med en intensitet langt sterkere enn andre helgener, samtidig som det ville være blasfemi om Mariadyrkelsen liknet på dyrkelsen av Gud. Det må være svært vanskelig å sortere følelsesladde handlinger og bønner på denne måten, men for de vanlige troende trenger det heller ikke være noe problem – i folkelig religion viskes disse grensene ut.

Augustin sammenfattet helgenenes funksjon på denne måten: «De kristne feirer minnet om martyrene med religiøs høytid, både som inspirasjon til å leve som dem og for å få del i deres bønner.»2 Helgenen blir altså feiret på sine minnedager i året, de er inspirerende forbilder, og de kan gå i forbønn både for levende og døde.

Teologene har vært mest interessert i inspirasjonen, helgenene som forbilder, mens den folkelige religionen er mest opptatt av forbønnen og helgenene som mirakelmakere.

Teologisk sett er ikke helgenene mirakelmenn. Det er bare Gud som kan utføre mirakler, men han gjør det gjerne etter påtrykk fra en helgen. Helgenene kan altså utøve sin makt ved å gå i forbønn, det vil si ved å be Gud om å oppfylle en bønn fra et levende menneske. Her er vi igjen tilbake ved det teologiske poenget at helgenene bare er hellige, mens Gud er guddommelig. Jomfru Maria er likevel i en særstilling, og en bønn til henne burde være ekstra effektiv. Hun er jo Jesu mor, og han er naturligvis en god sønn. En virkelig god sønn nekter ikke sin mor noe. For ikke-katolikker er det ikke lett å forstå at bønn og bønn om forbønn er fundamentalt forskjellige fenomener.

Helgenenes mulighet til å gå i forbønn bunner i en gammel tanke om at de har opparbeidet seg en særlig velvilje hos Gud. Gjennom sitt liv eller bare gjennom sin heroiske død, har helgenen oppnådd å få en plass i Guds nærhet. Det betyr at helgenen har så mye godvilje hos Gud at han kan gå i forbønn for andre. Denne guddommelige velviljen kan sammenliknes med en kapital av nåde. Kapital er det riktige ordet, for i middelalderen ble tanken faktisk konkretisert som et regnskap med nåde og synd som debet og kredit. Pave Clement VI skrev i 1342 et pavebrev kalt Unigenitus. Der blir denne tanken klargjort teologisk. Arvesynden har Jesus gjort opp for, og den blir vasket av i dåpen. Den nådekapitalen som helgenene har opparbeidet, er langt større enn det de selv trenger for sin egen sjels frelse, og overskuddet er det i følge pavebrevet kirken som forvalter. Brevet bruker uttrykket kirkens skattekiste om denne nådekapitalen, og denne tanken ble grunnlaget for avlatshandelen. Kirken kunne selge deler av nådekapitalen til grove syndere som selv ikke ville leve lenge nok til å rekke å gjøre bot. Avlat kunne også kjøpes for å få døde sjeler raskere ut av skjærsilden.

På middelalderens kirkemalerier ser vi ofte hvordan den dødes synder veies på en skålvekt. I den andre skålen ligger botsgjerninger og opparbeidet eller kjøpt nåde.

For en som ikke er katolikk, ser forbønn egentlig ut som et forsøk på å snike i køen. Det kan minne om et korrupt system hvor det lønner seg å smiske oppover, og hvor man er avhengig av venner høyere opp i systemet for å få ting ordnet.

Det blir også et problem å forklare hvordan det kan ha seg at en allvitende og allestedsnærværende Gud ikke tar problemet hos den bedende like alvorlig som når det blir lagt fram av en stadig masende helgen? Dessuten må de mest populære helgenene nødvendigvis lide under å ha alt for mange forbønner å framføre. En artikkel på den norske katolske kirkes hjemmeside nevner dette problemet, men artikkelforfatteren beroliger de troende med at himmelen er så godt organisert at andre, mindre populære helgener, sikkert kan avlaste disse overarbeidede kjendisene i helgenskaren.3 En annen sak er at det evige liv som helgen neppe kan være noe særlig å trakte etter, når mesteparten av tiden går med til forbønn om all elendigheten nede på jorda. Når får de egentlig tid til allsang i «det store kor»?

I motsetning til andre religioner har kristendommen en egen godkjenningsprosedyre for helgener. Både innenfor den ortodokse og den katolske kirken er helligkåringer aktuelle den dag i dag, selv om bare den katolske kirke har en fast gruppe profesjonelle helgenmakere og en formell prosess for å kåre nye helgener. Under reformasjonen ble helgendyrkingen fordømt som papistisk overtro av reformatorene, men både den lutheranske og den anglikanske kirken beholdt en del helgendager i kalenderen. Deler av den anglikanske kirke har også beholdt helgenkulten.


Salige – helgen light

I den katolske kirke foregår helligkåring eller kanonisering i to trinn. Når kongregasjonen for helligkåringer har funnet en kandidat verdig, må man vente på et tegn fra Gud. Tegnet skal være et mirakel. Når mirakelet er godkjent, kan kandidaten saligkåres eller beatifiseres, og han eller hun får beatus eller beata foran navnet sitt. Mor Teresa ble saligkåret i 2002 og ble da beata Teresa eller Den salige Teresa av Calcutta. En som er salig kan dyrkes i mindre skala, som oftest innenfor sitt eget bispedømme. Skjer det et godkjent mirakel til, kan den salige helligkåres eller kanoniseres. Dermed er vedkommende fullbefaren helgen, og han eller hun er hellig for hele kirken til evig tid. Mor Teresa vil sannsynligvis bli helligkåret ganske snart og dermed bli Sankta Teresa. Å kanonisere betyr egentlig å listeføre. Begrepet oppsto alt i urkirken da det ble aktuelt å lage lister over martyrer som skulle feires på sin dødsdag.



Skillet mellom salige og hellige oppsto da pavene i høymiddelalderen tiltok seg eneretten til å kanonisere. Biskopene fikk fremdeles beholde retten til å saligkåre personer for sitt eget bispedømme. Etter reformasjonen ble også saligkåring forbeholdt pavestolen.

Etter det andre Vatikankonsilet4 (1962–65) var det meningen at biskopene skulle få tilbake muligheten til å saligkåre, men Johannes Paul II var ikke interessert i å svekke pavestolens makt, og han holdt fast på eneretten også til saligkåringen. Inntil videre har biskopene bare anledning til å foreslå at prosessen mot saligkåring kan settes i gang.

De salige utgjør et forråd av kandidater som kan opphøyes til helgener. Men de fleste som er blitt kåret til salighet, har blitt stående på dette nivået og aldri blitt helgener fullt ut. Det er kanskje ikke så farlig. Teologene sier at det bare er Gud som skaper helgener, paven kan bare oppdage noen få av dem, selv om Johannes Paul II har hatt ørneblikk på dette området.


Mirakelet

I dagligtale kan vi bruke ordet mirakel eller under om en utrolig hendelse, men egentlig betyr ordet en hendelse som viser oss at overnaturlige krefter driver sitt spill. Dermed må det bli en hendelse som gjerne på en dramatisk måte bryter de årsakssammenhengene som vi regner med at styrer tilværelsen. På norsk har vi også det gamle ordet jærtegn, som betyr et kjennemerke eller et varsel som bekreftet et budskap, særlig en guddommelig sannhet.



De aller fleste religioner tenker seg at mirakler kan forekomme, men man har forskjellige holdninger til dem. Til og med ikke-religiøse mennesker kan tenke seg at ukjente krefter kan være i sving og produsere uforklarlige hendelser. Mange tenker seg også at spesielt begavede personer kan gå ut over naturlovene ved hjelp av symboler eller viljekraft, men dette kalles vanligvis for magi.

Naturlovene baserer seg jo på en overveldende mengde observasjon, og siden mirakelet er et brudd på naturlovene, må vi kreve svært grundig dokumentasjon for å godta det. Anekdoter eller vitnemål kan i alle fall ikke bevise et mirakel, siden det alltid vil være mer sannsynlig at vitnemålet er feil enn at mirakelet har skjedd. En annen sak er at en rekke dokumenterbare mirakler av samme type ville føre til en justering av naturlovene. Men da var det jo heller ikke noe mirakel.

For kristne er et mirakel en bønn som blir oppfylt på en uforklarlig måte. Et ekte mirakel er uttrykk for Guds vilje, men de tenker seg at mirakler også kan ha annet opphav. Undre som Djevelen står bak, kalles falske mirakler.

Både i Det gamle og Det nye testamentet kan vi lese om mirakler av mange slag: helbredelser, oppvekking av døde, Jesus som går på vannet, gjør vann til vin osv. At Jesus sto opp fra de døde, er det største underet, og troen på dette mirakelet er grunnleggende for hele kristendommen.

Reformatorer som Luther og Calvin la Bibelen til grunn og godtok naturligvis de miraklene som er nevnt der, men de mente samtidig at undrenes tid var forbi og at man ikke kunne vente nye undre. Denne oppfatningen ble styrket under opplysningstiden på 1700-tallet, men i nyere tid har det dukket opp retninger, også innenfor de protestantiske kirkene, som forventer mirakler. Særlig har pinsebevegelsens avleggere demokratisert miraklene.


Godkjenning av mirakler

Den katolske kirke har holdt fast på miraklene tvers gjennom opplysningstiden, og fremdeles er to mirakler – to dokumenterte brudd på naturlover – en forutsetning for at en helgen skal bli kanonisert. Teoretisk sett kan alle slags mirakler brukes for å kåre en helgen. I sin bok om helligkåring nevner forfatteren Kenneth L. Woodward en del uvanlige mirakler.5 Da Juan Macías, som levde på 1600-tallet, endelig skulle kanoniseres i 1975, godkjente Vatikanet et matmirakel.



Et suppekjøkken i Ribera del Fresno, der Juan Macías var født, hadde en kveld alt for lite ris til å mette de foreldreløse barna og de fattige som pleide å spise der. Kokken ba til den salige Juan Macías, og plutselig merket hun at risgryta kokte over. Hun måtte øse en god del over i en annen gryte, men risen fortsatte å svelle ut helt til alle de fattige og foreldreløse var mette. Dette hendte i 1949, men heldigvis hadde kokken tatt vare på restene av måltidet slik at det kunne undersøkes av kommisjonen 26 år senere. De kunne ikke finne noen naturlig forklaring og godkjente det som et mirakel.

I dette tilfellet hadde kommisjonen et klart forbilde i Det nye testamentet. Jesus hadde jo mettet fem tusen (pluss kvinner og barn) med fem brød og to små fisker.

Det andre mirakelet Woodward nevner, hadde ikke så klar presedens. I tørketida i 1934 skiftet en gressbrann på Madagaskar retning før den nådde bebyggelsen. Det skjedde fordi en diakon holdt et bilde av helgenkandidaten Viktoria Rasoamanarvio opp mot brannen. Denne hendelsen ble lagt fram for en internasjonal kongress av brannmenn, men i Vatikanet var de usikre på hvordan uttalelsen fra brannmennene skulle behandles. Heldigvis skjedde det et mer konvensjonelt mirakel som gikk greit gjennom, og det holdt til at Viktoria kunne bli saligkåret da paven var på Madagaskar i 1989.

Mirakler av dette slaget er svært sjelden aktuelle i kanoniseringsprosessen. De aller fleste er mirakuløse helbredelser, og det er denne mirakeltypen Vatikanet har rutiner på. Mer eller mindre uforklarlige helbredelser skjer jo rett som det er. I Dagbladet 4. juni 2004 ble det fortalt om hele åtte helbredelser av dødelig kreft, men ingen av pasientene kom med overnaturlige forklaringer. Flere hadde brukt alternative behandlingsmåter, men alle tenkte seg rent fysiologiske forklaringer på helbredelsen. Mirakler har ikke så god grobunn i Norge.

Teologien rundt mirakler er ikke enkel. Det er jo bare Gud som kan utføre mirakler, men i kanoniseringsprosessen er det de troende som må ta initiativet ved å be en helgenkandidat om å gå i forbønn for seg. Gud kan da vise sin nåde ved å oppfylle den troendes bønn, og samtidig gi et jærtegn om at kandidaten er hellig. Mirakelet er Guds godkjentstempel på helgenen og et signal til de troende om at denne helgenen er mirakelfør. En viktig oppgave for tilhengerne av en spesiell helgenkandidat blir derfor å oppfordre om bønn til denne kandidaten. Uten bønn om et mirakel kan ikke Gud bevise helligheten.

En mirakuløs helbredelse må få litt tid på seg. Gud må kunne prestere noe mer enn en kortvarig bedring. Ved en mirakuløs helbredelse av kreft burde det for eksempel gå fem eller ti år før man kan fastslå at sykdommen ikke kommer tilbake. Pave Johannes Paul II ga seg ikke tid til å vente så lenge. Mor Teresa ble saligkåret bare seks år etter sin død. Undrene begynte å dukke opp med det samme, men det var en helbredelse av kreft som virket best dokumentert. En indisk kvinne fra en landsby ca. 30 mil fra Calcutta var blitt helbredet i løpet av natta da nonnene hadde lagt en amulett som mor Teresa hadde velsignet, på magen hennes. Vatikanet prøvde først å holde kvinnens identitet hemmelig, men da journalistene greidde å finne henne og offentliggjorde navnet hennes, dukket det opp et par leger som kunne fortelle at de hadde helbredet henne – ikke for kreft, men for tuberkulose – like før mirakelet hadde skjedd. Noen kreftdiagnose kjente de ikke til. Det oppsto også et rykte blant de troende om at nonnene i tillegg til Teresaamuletten også hadde brukt en såkalt mirakelmedalje med bilde av jomfru Maria, på den syke. Dermed kunne mirakelet like godt ha skjedd ved Marias forbønn som ved mor Teresas. Disse innvendingene kunne likevel ikke føre til noe. Mirakelet var godkjent, og Teresa var blitt ugjenkallelig saligkåret.


Levende mirakelmakere

Etter reglene for helligkåring må det saliggjørende underet hende etter at kandidaten er død. Ikke engang en mirakelmann som Padre Pio (se s. 168). ble kanonisert på grunn av de tusen undrene han skulle ha gjort i levende live. Heldigvis kom miraklene på rekke og rad også etter hans død, og helligkåringen gikk igjennom på rekordtid. Når det skjer mirakler mens helgenen er levende, har teologene store problemer og folkefantasien får desto større spillerom. Teologisk sett kan man ikke være hellig mens man lever. En avdød person er helgen fordi han befinner seg i Guds nærhet i Paradiset og kan kommunisere direkte med ham. Levende personer kan ikke være i en slik situasjon. Likevel er det altså folk, til og med munker, som gjør mirakler før de er døde.



Sankt Josef av Copertino, en italiensk munk som levde på 1600-tallet, er det klassiske eksempel. Liksom Jesus skal han ha gjort vann til vin, drevet ut djevler og helbredet syke. Han hadde profetiske evner, makt over været og over dyr.6 På samme måte som tibetanske lamaer skal han også ha lettet fra bakken. En gang skal han ha fløyet over hodet på menigheten og opp til bildene over alteret. Flere slike tilfeller av levitasjon skal være bevitnet av kjente personer, men mange i samtida var også skeptiske. Den napolitanske inkvisisjonen anklaget ham for å «trekke folkemengder etter seg som en ny Messias, ved hjelp av mirakler for de uvitende, som er villige til å tro på hva som helst».7 Etter dette ble han gjemt bort i et fjernt kloster og døde i 1663. Ved kanoniseringen i 1767 ble det presisert at det ikke var på grunn av hans flygeevner, men fordi han var uvanlig tålmodig og ydmyk. Det er likevel flygeevnene som har gjort ham til skytshelgen for piloter og flypassasjerer, og nå også for astronauter.

Mor Teresa av Calcutta



I mange hundre år har Vatikanet sett med største skepsis på helgener av denne typen. Ved revisjonen av den liturgiske kalenderen i 1969 ble Josef av Copertino degradert fra universell helgenstatus og henvist til lokal dyrking.

I legendediktningen er en rekke mirakuløse egenskaper blitt knyttet til levende helgener. De kan gå på vannet, noen kan til og med gå på solstrålene. Dette er vandremotiv som vi finner i mange religioner. Også i norsk sagntradisjon finnes det fortellinger om folk som var så fromme at de kunne henge vottene sine på solstrålene. Det skulle ha vært tilfelle med en Besse som bodde på Knaben i øverste del av Kvinesdal.8


Stigmata

Et par år før han døde, dro Frans av Assisi seg tilbake til en liten hytte på Monte Alvernia i Toscana. Han var svært syk, men ville likevel faste i førti dager til ære for erkeengelen Mikael. I en ekstatisk åpenbaring fikk han se en engel dale ned på fjellet. Det viste seg å være en seksvinget seraf med hender og føtter festet til et kors. Da han kom seg etter ekstasen, oppdaget han at han hadde fått sårmerker på hender og føtter og i siden like under hjertet, der Jesus ble stukket med lansen. Disse sårmerkene hadde han til han døde i 1226. Slike merker kalles stigmata, et latinsk ord som betyr brennemerke eller skamflekk, og etter Frans’ tid er det blitt stadig vanligere med slike sårmerker. Fenomenet opptrer stort sett bare i romerskkatolske land, og sårene kan variere ganske mye. De kan være små «skrubbsår», korsformete sår eller dypere sår som ser ut til å gå gjennom håndflaten. Det virker også som om disse sårene etterligner samtidas populære bilder av korsfestelsen. Sårmerkene sitter for eksempel oftest midt i hånden, mens eksperter mener Jesus må ha fått naglene gjennom håndroten. Bindeveven i håndflaten er ikke sterkt nok til å bære et menneske.

Sankt Josef av Copertino er mest kjent for sine flygeevner.



Tallet på helgener og saligkårede som har hatt slike sårmerker, nærmer seg nå 100, og i tillegg er det en mengde stigmatikere som aldri er blitt saligkåret. En grov opptelling viser at det blant stigmatikerne er omtrent sju ganger så mange kvinner som menn. En av de mest kjente er den hellige Katarina av Siena. Hennes sårmerker skal ha vært synlige da hun fikk dem i 1375, men ydmyk som hun var, ba hun til Gud om at de måtte bli usynlige slik at hun kunne slippe all oppmerksomheten. Gud bønnhørte henne.

Kirken selv har ofte vært skeptisk til stigmata. De mener at årsaken i de fleste tilfeller heller er psykosomatisk enn et tegn på hellighet. En annen rimelig forklaring er at sårene er selvpåført. Det er i alle fall påfallende at en del av vår tids stigmatikere også omgir seg med blødende krusifikser og tåredryppende mariastatuer.

Skeptikeren Joe Nickell fikk nylig anledning til å se en opptreden av den kanadiske stigmatikeren Lillian Bernas fra Ontario i Canada. Han konstaterte at sårene hennes var overfladiske risp på håndbaken og på oversiden av føttene. De sluttet å blø ganske raskt etter at hun kom inn i forsamlingen for å snakke til menigheten. Hun hadde ikke sår i håndflatene og på fotsålene, der sår gror langsomt og er svært smertefulle. Såret i siden ble bare omtalt og ikke vist fram.9


Hellighetens kjennetegn

Da Olav den helliges lik ble gravet opp av sandmelen ved Nidelva, var det gått et år og fem dager siden han falt på Stiklestad. Snorre forteller at da de åpnet kista, kom det en herlig duft ut av den, og kongens ansikt var ikke forandret. Han var rød i kinnene som om han nettopp hadde sovnet. Folk som hadde sett kong Olav da han falt, kunne tydelig se at hår og negler hadde vokst nesten like mye som det ville gjort om han var levende. Biskopen skar kongens hår og stusset skjegget til det ble så kort som da han døde.10 Denne hårveksten fortsatte tydeligvis, for Olavs sønn, Magnus den gode, skal ha klipt helgenens hår og skjegg hvert år så lenge han levde. Etter det fortsatte Harald Hardråde med klippingen. Etter sigende fikk liket sin siste stuss i 1066, før Harald Hardråde dro på sitt skjebnesvangre erobringstokt til England.11 Det må ha vært en makaber jobb; da hadde Olav vært død i 35 år.



I mange religioner er det et tegn på hellighet at liket ikke råtner på vanlig måte. Og i mange katolske kirker ligger det utstilt hellige lik som skal ha holdt seg mirakuløst godt. Nå er det ikke helt uvanlig at arkeologer og kirkegårdsgravere finner lik som er uvanlig velbevarte, men dette kan oftest forklares med at de har ligget under svært spesielle forhold. Både myrjord og tørr ørkensand kan bevare lik i lange tider.

De fleste velbevarte helgenlikene skriver seg fra høymiddelalderen og framover mot vår tid. Katarina av Siena er et velkjent eksempel. Hun døde i 1380, og kroppen skal ha tørket inn av seg selv og holdt seg uten balsamering. Hodet står på utstilling i en kirke i Siena, mens kroppen ligger i Roma. Mangelen på balsamering er ikke alltid troverdig. Joe Nickell har gått igjennom en rekke eksempler på mirakuløs bevaring av lik. I noen få tilfeller har han også fått anledning til å undersøke liket, og som oftest har han da funnet tegn på balsamering. I andre tilfeller finnes det opplysninger som viser at liket har vært tatt under spesiell behandling. Den svært populære Sankta Rita av Cascia døde i 1457. Hun er blitt reparert og har fått nye klær mange ganger. Fra midten av 1600-tallet finnes det en rapport hvor det står at kroppen virket mumifisert, men et øyenbryn og kinnet hadde sunket inn. Det var derfor nødvendig å reparere henne med voks og tråd. Ellers er det sjelden blitt skrevet slike rapporter.

Sankta Catherine Laboure, nonnen som fikk åpenbaringen om at Mirakelmedaljen skulle masseproduseres (se s. 133), ble beskrevet som naturlig mumifisert, men det har tydeligvis vært nødvendig å hjelpe mirakelet litt. For å «sikre at kroppen ble bevart», ble det nemlig sprøytet inn formaldehyd, glyserin og karbolsyre, det vil i praksis si balsameringsveske. Hendene ble dessuten erstattet av voksmodeller.12

Sankta Bernadette Soubirous, visjonæren fra Lourdes (se s. 135), døde i 1879. Etter at hun ble saligkåret i 1925, skal ansiktet og hendene hennes ha blitt dekket av en tynn vokshinne. Fotografier viser at det ikke er snakk om noen tynn vokshinne, men en livaktig voksfigur modellert utenpå liket.13

Merkelig nok kan rask oppløsning av liket også regnes som et mirakel. Den svenske helgenen Birgitta døde i Roma i slutten av juli 1373, og hadde selv bestemt at liket skulle føres til Vadstena, klosteret hun hadde grunnlagt i Sverige. Dette var ingen lett oppgave. Reisen ville ta lang tid, og i sommervarmen ville liket raskt bli et stinkende kadaver. For å oppfylle ønsket ble det bestemt at liket måtte reduseres til et skjelett. Dette var en metode som hadde vært brukt tidligere, men på denne tiden hadde Vatikanet begynt å fraråde slik behandling av hellige lik. Hennes trofaste følgesvenn Magnus Pettersson tok likevel på seg det makabre oppdraget. Men da han hadde gjort seg klar med kokekar og kniver og åpnet kista som sto inne i klosterkirken, så han til sin forbauselse bare rene bein, så hvite som om de hadde ligget i graven i ti år. Og klærne hennes virket helt nyvasket. Han valgte å tolke dette som et mirakel, og slik ble det omtalt i kanoniseringsprosessen.14 Nonnene, som sannsynligvis hadde utført skjeletteringen, holdt munn. De var fornøyd med å vite at det hellige «avkoket» for alltid ville forbli begravet i deres klosterhage.


Lukten av hellighet

Da Hellig-Olavs kiste ble åpnet, strømmet det ut en herlig duft. Liket av helgener lukter hellig.



Biskop Torfinn av Hamar ble helgen bare fordi de kjente det på lukta. På grunn av politiske allianser utviste kongen ham fra landet i 1282. Han flyktet på et skip og havnet etter mye strev i et kloster i Brügge i Belgia. Der døde han i 1284 og ble begravet uten å ha gjort noe bemerkelsesverdig. 60 år senere ble graven åpnet, og en søt vellukt fylte kirken, en umiskjennelig lukt av helgen. Da det begynte å skje mirakler ved graven, mente en gammel munk i klosteret at han kunne huske Torfinn som en spesielt from mann, og dermed var helgenryet etablert.15

Bernadette Soubirous’ lik



Vordende helgener kan også røpe seg på lukta allerede mens de lever. Sankt Josef av Copertino skal ha luktet av blomster, selv om han aldri vasket seg eller skiftet skjorte. Padre Pio hadde også ry for å dufte helgen. De sognebarna som gikk i skrifte hos ham (se s. 168) kunne fortelle at han alltid luktet godt. Men, i hans tilfelle kan det ha hatt andre grunner. Da Pio fikk sårmerker på hendene og det begynte å skje mirakler rundt ham, fant Vatikanet ut at saken måtte undersøkes. Den lokale biskopen dro på besøk. Han var skeptisk til miraklene, og han kunne dessuten rapportere at den kontroversielle kapusinermunken hadde flasker med Eau de Cologne under senga.16

Synd skal visstnok også lukte, men det er en ubehagelig stank. Flere helgener, blant annet Josef av Copertino, skal ha blitt plaget av lukten når han kom i nærheten av syndige mennesker.17

Legendene om Sankt Nikolaus fortaper seg i historiens mørke, men allerede like etter hans død på 300-tallet, skal liket ha utskilt en velduftende olje. Oljen ble kalt Nikolausmanna og hadde helbredende kraft. Nikolaus’ lik ble bortført av italienske sjømenn i 1189. De førte det til Bari, hvor det ligger ennå. Beina har fortsatt med å utskille manna, og besøkende i Nikolauskatedralen kan få kjøpt små dekorerte flasker med denne væsken på. Kjemisk analyse har vist at Nikolausmanna er rent vann. Skeptikere regner med at det er kondens fra innsiden av sarkofagen, men verken analysen eller den skeptiske forklaringen gjør inntrykk på de troende. Når folk blir friske av å drikke eller gni seg inn med rent vann, er det naturligvis et mirakel.

Hellige kilder med helbredende vann har også ofte tilknytning til en helgen. Den best kjente i vår tid er kilden i Lourdes, som «mirakuløst» sprang opp der jomfru Maria viste seg for Bernadette Soubirous i 1858 (se s. 135).

Noen helgener blør noen dråper på sin festdag hvert år. Dette fenomenet er populært blant helgenene i området rundt Napoli, men forekommer nesten ikke andre steder. Egentlig er det feil å si at liket blør, for mirakelet består i at noen dråper blod, oppbevart i en liten glassflaske, blir flytende noen få ganger i året. Sankt Januarius (Gennario), skytshelgen for Napoli, er spesielt kjent for dette. Han skal i følge tradisjonen blø hver 19. september, som var hans dødsdag. Han døde ca. år 305, men fenomenet ble først observert over 1000 år senere, i 1389. Mirakelet skjer fremdeles, selv om det ikke er fullt så regelmessig. I de årene Napoli hadde en borgermester som var kommunist, blødde han ikke. Da mafiaen hadde kontroll over borgermesterembetet derimot, oppførte helgenen seg normalt.

Mirakelet skjer når relikvariet blir vist fram, og skeptikere mener at det er varmen fra prestens hånd kombinert med bevegelsen som får væsken til å bli flytende. Blodet har også blitt flytende noen ganger når relikvariet har vært til reparasjon. Nickell nevner to andre blandinger som kan oppføre seg på samme måte som helgenblodet. Det mest sannsynlige er en blanding av olivenolje, litt flytende bivoks og et rødt fargestoff, som for eksempel drageblod, en harpiks som fremdeles brukes til farging.18

Mirakler som skjer på spesielle, hellige steder, for eksempel der jomfru Maria har vist seg, kan være enklere. At sola danser, snurrer rundt eller skifter farge, skal ha blitt observert både i Fatima i Portugal og i Medjugorje i Bosnia. Både på veien til Medjugorje og i selve landsbyen har pilegrimer også opplevd at rosenkransen deres har forandret seg fra sølv til gull. Denne typen mirakler har siden spredd seg fra Medjugorje til andre pilegrimsmål. Slike mirakler interesserer gjerne journalister, og de har en lei tendens til å ville få syn for sagn og å undersøke grundigere. En slik rosenkrans er blitt undersøkt i Pittsburg, og en i San Francisco. I begge tilfeller var resultatet det samme. Ingen av rosenkransene var blitt til verken sølv eller gull. Begge var laget av forsølvet messing, og flittig bruk hadde slitt forsølvingen ned, så messingen skinte gjennom.19


Relikvier

Så lenge en helgen lever, er kroppen en del av materien, en motsetning til det åndelige. Han må kjempe imot kroppens drifter og lyster og gjerne pine og plage seg selv, men straks han dør blir kroppen til en hellig relikvie. Dette henger delvis sammen med den kristne ideen om legemets oppstandelse. Helgenenes legemer skal helt sikkert stå opp, og derfor er de hellige. Andre ting helgenen etterlater seg, som klær og eiendeler, kan også kalles relikvier, men de regnes ikke til første klasse. Dyrking av relikvier er ikke spesifikt kristent, og relikviekulten har klart førkristne trekk. Kirken har likevel holdt fast på relikvienes betydning, selv om dette er problematisk for mange troende i dag.




Et forent Europa er ikke noe mirakel.

Den franske politikeren Robert Schuman var sentral i arbeidet for å bygge opp et fredelig Europa og blir regnet som en av det moderne EUs grunnleggere. Han var svært from, giftet seg aldri, levde spartansk og mottok nattverden hver morgen. Det katolske miljøet i hjembyen hans, Metz, tok initiativ for å få ham helligkåret og argumenterte med at et forent Europa er et mirakel. Vatikanet godtar imidlertid ikke slike mirakler.20



Forestillingen om at levninger av hellige personer har magisk kraft, finnes i mange religioner. Det jødiske miljøet som kristendommen sprang ut av, hadde former for martyrdyrking, og grekerne dyrket sine legendariske helter. Den greske historieskriver Herodot forteller at på kong Krøsus’ tid var det krig mellom spartanerne og tegeaterne. Siden det ikke gikk så bra for spartanerne, søkte de råd hos orakelet i Delfi. Orakelet kunne fortelle at dersom de fraktet liket av Orestes, Agamemnons sønn, hjem til seg, ville de seire. Det var lettere sagt enn gjort, for selv om han var peloponeser, var han gravlagt i Arkadia (hos fienden), og ingen visste sikkert hvor graven var. Heldigvis fikk en spartaner en guddommelig åpenbaring om at Orestes lå i et jordstykke som tilhørte en smed i Tegea. Under påskudd av at han var landsforvist, dro han til Tegea og fikk leid jordstykket. I nattens mulm og mørke grov han relikviene opp og kom seg tilbake til Sparta. Dermed snudde krigslykken for spartanerne.21

Fortellinger med liknende forestillinger finnes også hos våre forfedre. Snorre forteller at da Halvdan Svarte døde, ble liket hans delt i fire og hauglagt på Ringerike, Romerike, Hedmark og i Vestfold. Alle ville ha en del av kongens lik hos seg, fordi de trodde at kongens lykke ville følge med.22 Dette minner svært om oppdelingen av helgenlik. Det er imidlertid ikke sikkert at dette er en gammel norrøn tanke. Vi skal huske på at da Snorre skrev dette, var kristne forestillinger om helgenrelikvier godt etablert også i Norden.

Ideene finnes også utenfor Europa. Det er bevart både tenner og hår som skal ha tilhørt Buddha, levninger av Konfusius, og i Klippemoskeen i Jerusalem skal det finnes to hårstrå av profeten Muhammed.

Allerede i Apostlenes gjerninger kan vi lese at det skjer mirakler med lommetørkler og klær som tilhørte Paulus, men strengt teologisk sett kan ikke dette være relikvier, all den stund Paulus fremdeles var levende da dette skjedde.23 Hans undergjørende kraft virket likevel gjennom lommetørklene.

Den tidligste kristne relikviedyrking vi kjenner til, er fra ca. år 150 e. Kr. da biskop Polykarp av Smyrna ble brent. I beretningen om martyriet blir det fortalt at den romerske embetsmannen forsøkte å brenne liket helt opp, men de kristne klarte å samle sammen noen bein, som de holdt for «mer kostbare enn edelsten og mer dyrebare enn gull». Ifølge legenden skal beinrestene være begravet i nærheten av Smyrna. Ikke desto mindre ligger deler av relikviene også i Sankt Ambrogio della Massima i Roma.

I middelalderen fikk relikviene svært stor betydning. En sak er at helgenens kraft fortsatte å virke gjennom relikviene, men i de folkelige forestillingene er det snarere den døde som fortsetter å virke blant de levende. Den døde helgenen kunne, ved sine relikvier, være eier av kirker og klostre, han kunne spille en rolle i rettssalen ved at vitner og tiltalte måtte sverge ved relikviene, og i urolige tider kunne relikviene av en kjent helgen gi en slags beskyttelse. En krigsherre ville tenke seg om to ganger før han gikk til angrep på et kloster som var beskyttet av en renommert helgen. Endelig kunne relikviene ha økonomisk betydning. Folk som ba helgenen om et mirakel, ga gjerne gaver til kirken eller klosteret hvor han lå, og pilegrimene la i alle fall igjen noen penger på kroer og overnattingssteder.

Teologene systematiserte i sin tid relikviene i tre klasser. For vanlige troende ville det kanskje være like naturlig å inndele dem etter det ryktet hver enkelt helgen har. Første klasse er liket eller deler av legemet. Mange helgener er blitt delt opp i så mange biter at de knapt er identifiserbare, men det spiller ingen rolle. Selv den minste del av liket skal være like virksom som hele kroppen. Kristus selv kan ikke ha etterlatt seg slike førsteklasses relikvier, bortsett fra melketenner, avklipte negler og en mengde blodsdråper. Han fór jo med sitt oppstandne legeme til himmelen på Kristi himmelfartsdag. Likevel regnes ting han har hatt fysisk kontakt med som førsteklasses relikvier. Det gjelder særlig lidelsesredskapene: korset, nag lene, tornekronen, lansen han ble stukket med og dessuten likkledet i Torino og Veronikas svetteduk med Jesu ansiktstrekk. Det hellige kors er, etter at den fromme Helena fant det i år 335 (se s. 87), blitt delt opp i mange små biter. Erasmus Rotterdamus mente at dersom man samlet sammen alle disse bitene igjen, ville man få nok tømmer til å bygge et helt krigsskip.

Minst ett stykke av korset skal også ha havnet i Norge. I følge Snorre skulle Sigurd Jorsalfare ha fått en flis av det hellige kors av kong Baldevin i Jorsalaland. To patriarker svor på at dette var en flis av det kors som Vår Herre ble pint på. Flisa skulle etter avtalen med kong Baldevin føres til Nidarosdomen der den hellige Olav lå, men Snorre mener at den i stedet ble lagt i kastellkirken i Konghelle, i det nåværende Bohuslän.24

Tornekronen skal også ha blitt delt opp og spredd utover. På 500-tallet skal den ha vært i Konstantinopel. Senere ble den pantsatt hos venetianske kjøpmenn, som solgte den til Ludvig den hellige av Frankrike. Hans sønn Filip III ga den norske kongen Magnus Lagabøter en bit av kronen.

Andreklasses relikvier er klær og bruksgjenstander og ting som har hatt betydning for helgenen. Martyrredskapene er blant de viktigste relikviene i denne klassen. Tredje klasse omfatter alt som har berørt en relikvie av første klasse, alt som «er blitt helliget ved nærhet». Slike relikvier blir også kalt brandea. Det kan være støv fra graven, et vokslys eller olje fra en lampe. «Palliene», de hvite skulderbåndene med påsydde kors som paven gir til nyutnevnte erkebiskoper, ligger en natt i skrinet foran Peters grav før de blir utdelt.

I middelalderen var relikvier skattede handelsvarer, men nå har Vatikanet nedlagt forbud mot salg av relikvier av første og andre klasse. Tredjeklasses relikvier, derimot, kan du få kjøpt på internett, gjerne innstøpt i en plastamulett til å bære rundt halsen eller i nøkkelringen.


Den hellige forhud

40 dager etter at han sto opp fra de døde, fór Jesus opp til himmelen. Det betyr at hans kropp ikke kan finnes som relikvier her på jorda. En fysisk levning må han likevel ha etterlatt seg. Som jøde var han jo omskåret, og den forhuden som ble skåret bort har vært opphav til mye from interesse. Teologer har spekulert på om forhuden kanskje var på plass igjen da han sto opp fra de døde. På den andre siden har Jesus selv sagt at når de døde står opp, skal de verken gifte seg eller bli gitt i ekteskap. De skal være som engler i himmelen.25 Dermed har de kanskje heller ikke bruk for visse anatomiske detaljer.



I middelalderen fantes det flere eksemplar av den hellige forhud. Den mest berømte fantes i klosteret Charroux i Frankrike. Munkene hadde fått den av Karl den store, som i sin tur skulle ha fått den av en engel. Noen hundre år senere forsvant denne forhuden og var borte til 1856. Da fant en bygningsarbeider, som skulle reparere klosteret, et relikvarium innemurt i veggen, og der lå den bortkomne forhuden. En annen forhud skal ha vært oppbevart i en klosterkirke ikke langt fra Chartres, dessuten skal det ha ligget forhuder i Laterankirken i Roma, i Santiago de Compostela, Antwerpen, Besançon, Metz, Hildesheim og flere andre steder. På 1300-tallet opplevde Sankta Katarina av Siena en visjon der Jesus tok henne til ekte og ga henne sin hellige forhud som giftering, men denne forhuden manifesterte seg ikke fysisk etter at visjonen var over.

Utover på 1800-tallet ble interessen for forhuden forsøkt dempet, siden den vekket mer kuriøs nysgjerrighet enn sann fromhet. Likevel ble en hellig forhud båret i prosesjon i den lille italienske byen Calcata så sent som i 1983. Prosesjonen pleide å gå den 1. januar, som har vært minnedagen for Jesu omskjæring. Denne forhuden ble imidlertid stjålet. Tyvene var nok mer interessert i edelstenene på relikvariet enn i selve forhuden. I 1997 ville en engelsk journalist lage et TV-program om forhuden, men da klarte han ikke å finne noe bevart eksemplar.26

Noen tilsvarende hellig navlestreng finnes det ingen opplysninger om.


Hellige bilder

Folk som ikke vet bedre, kan lett komme til å tro at katolikker tilber bilder og statuer. I følge teologene gjør de naturligvis ikke det, men det er ikke så lett for oss ikkekatolikker å oppfatte forskjellen. De kan nemlig tenne lys foran statuen, kysse den, knele og be foran bildet. Mange bilder har også ord på seg for å være spesielt egnet til å frambringe mirakler. Forskjellen på relikvier og mirakelbilder blir i slike tilfeller rent teoretisk. De ortodokse er ikke så pirkete på det teologiske. De aksepterer tilbedelse av de hellige ikoner.



Den hellige evangelisten Lukas skal også i følge tradisjonen ha vært en dyktig kunstner. Det finnes over hundre bilder og statuer som han skal ha laget mens jomfru Maria selv satt modell.27 Han har tydeligvis arbeidet i mange stilarter. Den svarte madonna i Montserrat i Spania har han modellert i bysantinsk stil fra 1200-tallet. Slike bilder er naturligvis spesielt hellige.

I middelalderens legender får bilder og statuer stadig liv, de kan straffe syndere og gjøre mirakler. Så sent som i 1944 fikk et mirakelbilde, La Madonna del Divino Amore, æren for å ha avverget et ødeleggende slag mellom tyske og allierte tropper inne i byen Roma.28

Det vanligste er at bildene kan gråte og blø. Det er særlig krusifikser som blør og Mariabilder som gråter. Dessuten kan det utskilles melk fra Marias bryster. Blødende og gråtende statuer er også godt kjent fra vår tid. Det er ikke vanskelig å finne rapporter om et utall slike mirakler på Internett. Det virker som om slike fenomener er smittsomme, andre statuer og bilder i nærheten begynner også ofte å gråte eller blø. I sin bok om mirakler kan Joe Nickell til og med fortelle om gråtende postkort.29


Hvordan kan du kjenne igjen en helgen?

Helgener er et svært vanlig motiv i kirkekunst. Også i norske kirker finnes det en del helgenbilder som har overlevd reformasjonen. Apostlene, evangelistene og andre bibelske helgener fikk ofte lov til å bli stående når kirkene ble renset for papistiske elementer.



Enkelte helgenbilder kan ha helgenens navn nede ved føttene, men siden den eldre kirkekunsten først og fremst henvendte seg til analfabeter, måtte helgenene identifiseres seg på andre måter.

Det viktigste kjennetegnet på en helgen er glorien. Den kan ha forskjellige former, men er oftest en gyllen ring over hodet eller en gullskive bak hodet. Glorien dukker opp på helgenbilder på midten av trehundretallet og er antakelig en arv fra avbildninger av hedenske guder som kunne være omgitt av lysende skyer, ofte kalt nimbus. Keisere som var gjort guddommelige, ble avbildet på samme måte. På femhundretallet var glorien blitt et fast attributt for helgener. På den tiden var en sirkelrund gullskive bak hodet den vanligste formen. Judas Iskariot kan derimot ha svart glorie, på samme måten som djevelen. I bysantinsk tradisjon kan Kristus ha korsglorie, det er en sirkelrund skive påtegnet et kors. Ofte har den også de greske bokstavene omikron, omega og ny, som betyr «jeg er den jeg er, den værende». Gud og Jesus kan også ha trekantet glorie som symboliserer treenigheten. Jomfru Marias glorie har ofte form av et diadem som består av tolv stjerner. Gud, Jesus og Maria kan også ha mandorla. Det er en elipseformet eller spissoval stråleglorie som omslutter hele kroppen. Den kan gjerne være i mange farger, og en riktig tegnet mandorla skal ha skiftevis rette og bølgede stråler.30

Til og med et postkort kan begynne å gråte




Blødende krusifiks

Blødende krusifikser og gråtende Mariastatuer har vært populært i hundrevis av år, og det er ikke så vanskelig å få til. Det enkleste er naturligvis å stikke seg selv i fingeren og smøre litt blod i pannen og siden på krusifikset, men det kan også gjøres mer raffinert.

Man kan for eksempel blande et fettstoff som blir flytende ved romtemperatur (for eksempel andefett) med blod eller rødt fargepulver. I de kjølige morgentimene plasseres en bitteliten dråpe av dette øverst på pannen eller i siden på krusifikset. Utpå dagen når temperaturen går opp, blir «blodet» flytende og renner nedover.

Den katolske kirke pleier ikke gjerne uttale seg om slike mirakler, dersom ikke oppmerksomheten tar helt av. Blir den presset til å si sin mening, er den som regel skeptisk.



Når vi kommer opp mot renessansen, blir glorien redusert til en tynn, svevende gullring over hodet, og når vi nærmer oss vår egen tid, blir glorien sjeldnere. På Vatikanets hjemmeside er det lagt ut bilder av de fleste helgenene Johannes Paul II har kanonisert. De færreste har glorie, men på et bilde har Padre Pio et gyllent lys bak hodet.

I den eldste kirkekunsten kan det være vanskelig å identifisere den enkelte helgen siden kjennetegnene de står med er generelle og symboliserer dyder eller egenskaper. En palmegrein er symbol på martyriet, det samme kan kronen være, men hos en nonne kan den også symbolisere at hun er Kristi brud. Liljestengelen er kyskhetens symbol, mens et hjerte symboliserer Guds kjærlighet eller kjærlighet til Gud. En bokrull kan symbolisere at helgenen er skribent, men det kan også bety at han er geistlig.31

Utover i middelalderen ble det vanligere at helgenene ble identifisert med individuelle kjennetegn. Peter framstår med nøklene til himmelens rike, som han i følge Matteusevangeliet 16.19 fikk av Jesus. En ridder til hest som kjemper mot en drake er naturligvis Sankt Georg. Svært ofte står en helgen med sine martyrredskaper: Sankt Lauretius står med jernristen som han ble grillet på, lille Sankt Vitus står med den kokende oljegryten han ble kastet i, Sankt Dionysius av Paris ble halshugget og går derfor med hodet i armene, og Sankta Eufemia står og klapper den løven som rev henne i stykker. Har helgenen en spaserstokk som har begynt å blomstre, kan det være Josef, men dersom han også har Jesusbarnet på ryggen, er det helt sikkert Kristoffer. En kvinne som står med to bryster på et fat, er den hellige Agatha. Hun fikk brystene skåret av som en del av torturen (se s. 73). Har hun derimot to øyne på fatet, er det Sankta Lucia. Da frieren hennes sa at hun hadde vakre øyne, stakk hun dem selv ut og sendte dem til ham. Hun kan også stå med en lampe, siden Lucia betyr lys.

Moderne helgener kan være vanskeligere å kjenne igjen. Den hellige Gianna Beretta Molla, abortmotstandernes helgen (se s. 175), er ikke avbildet mens hun bes kytter et foster. På Vatikanets hjemmeside er hun presentert med et amatørfotografi fra et familiealbum.

Sankta Gianna Beretta Molla




Sankt Hallvard på Oslos byvåpen

Høsten 2003 hadde vi en avisdiskusjon om Oslos byvåpen. Noen reklamefolk syntes at hovedstaden burde få seg en ny logo, noe som var lett å kjenne igjen og som også utlendinger ville forbinde med Oslo, for eksempel Holmenkollbakken. De syntes det var helt utidig og uverdig at Oslos byvåpen skulle avbilde en mann som hoppet på en naken kvinne. Den utformingen byvåpenet har, er riktig nok ikke eldre enn 1924, men Sankt Hallvard, Oslos skytshelgen, har vært byvåpenets motiv siden 1300-tallet. Bildet er helt i samsvar med den billedlige framstillingen av helgener. Glorien rundt hodet viser at han er helgen, og han identifiserer seg som Hallvard ved at han holder martyrredskapene, pilene som drepte ham og møllesteinen han fikk om halsen da han ble senket i Drammensfjorden. Foran ham ligger kvinnen han ville beskytte.

Oslo byvåpen






Skytshelgener og verneengler

Fra 400-tallet vet vi at man gjerne plasserte alteret over en helgengrav eller i alle fall oppbevarte en relikvie i eller bak alteret. På et kirkemøte i Nikea i år 787 ble det bestemte at ingen kirke skulle kunne vigsles uten relikvier. Dersom en privat kirke ikke ble vedlikeholdt skikkelig, kunne biskopen fjerne relikviene, og det betydde at kirken ble ubrukelig. Denne praksisen med at kirkene måtte ha relikvier, er sikkert bakgrunnen for at hver kirke ble viet til en helgen, som dermed ble denne kirkens vernehelgen. Etter hvert kunne landsbyen rundt kirken få et spesielt forhold til helgenen, og i Sør-Europa ser vi ofte at landsbyer har fått navn etter helgener. Store byer og hele land kunne også få sin vernehelgen. Etter hvert ble kalenderen fylt opp med minnedager, og det ble rimelig å tenke seg at en helgen så med spesiell velvilje på barn som var født på minnedagen. Utover i middelalderen ble det også spesielle skytshelgener for yrkesgrupper, samfunnsområder, interesser og hobbyer. Helgenene ble gjerne valgt ut på grunn av et tema i legenden eller martyriet, men det er ikke alltid like lett å forstå hvorfor en bestemt helgen har fått ansvar for et spesielt område.



Sankta Barbara blir gjerne avbildet sammen med et tårn som lynet slår ned i. Dette er hentet fra legenden om henne. Da hennes hedenske far fikk vite at hun hadde blitt kristen, låste han henne inne i et tårn. Hun ble utsatt for grusom tortur, men døde først da han hugget hodet av henne. I samme øyeblikk ble han drept av et lyn. På grunn av dette har folk bedt til henne om beskyttelse mot tordenvær, og hun er blitt skytshelgen for brannmenn. Siden det var skikk å ringe med kirkeklokkene som en bønn til Gud i kraftig tordenvær, er hun også skytshelgen for klokkestøpere. Tårnet kan minne om et forsvarstårn, og derfor ble hun også skytshelgen for artillerister. Tårnet har i tillegg gjort henne til skytshelgen for arkitekter, tømmermenn, murere og taktekkere, og siden det kan se ut som et fangetårn, er hun også skytshelgen for fanger. Vanskeligere er det å forklare hvorfor hun er skytshelgen for hattemakere – kanskje er det fordi hun nå og da avbildes med tårnet på hodet som en hatt?

Sankta Barbara



Sankta Apollonia av Alexandria skal ha fått tennene trukket ut som en del av torturen før hun led martyrdøden. Hun er naturligvis tannlegenes skytshelgen.32 Sankt Venceslas av Böhmen er ølbryggerne og ølhundenes skytshelgen. Han er også nasjonal helgen for Tsjekkia. Som konge ble han drept av sin bror i en politisk kamp om tronen, men siden broren ikke var kristen, kunne dette bli regnet som et martyrium. Han opptrer i den engelske julesangen Good King Wenceslas, men dette henger snarere sammen med hans forhold til øldrikkerne enn til hans status som helgen. I skandinaviske og tyske drikkeviser opptrer en øldrikkende Sankt Gambrinius, som imidlertid ikke er å finne i noe offisielt helgenregister.

I praksis er det vanskelig å dra noen klar grense mellom skytshelgener og skytsengler. Erkeenglene har også sine ansvarsområder og sine festdager. Det skal finnes sju erkeengler, men bare fire har navn, og av dem er bare Mikael og Gabriel nevnt i Bibelens kanoniske bøker. Rafael er nevnt i Tobias bok, og Uriel er bare kjent fra Enoks bok. Dette er skrifter som ble sortert vekk da Bibelen ble standardisert.

Mikael er den viktigste av alle engler både i jødiske, islamske og kristne skrifter. Han er Guds stridsmann som slåss mot djevelen, og han skal varsle verdens ende ved å blåse i dommedagsbasunen. Han skal også veie sjelene på dommens dag, slik som det for eksempel blir skildret i den norske folkevisa Draumkvedet. På bilder har han ofte rustning og sverd. Slik står han på toppen av Mont Saint Michel i Frankrike og på Castello del Angelo, pavenes gamle residens i Roma. Mikael ble feiret den 29. september, dagen som fremdeles kalles Mikkelsmesse i Norge.

Den hellige Erasmus døde visstnok på naturlig måte. Av en eller annen grunn ble han skytshelgen for sjømenn og ble fremstilt med et ankerspill. Dette ble grunnlag for en legende som fortalte at han led martyrdøden ved at tarmene hans ble dratt ut med et spillverk. Dermed ble han også skytshelgen for repslagere og alle som arbeider med spillverk eller vinsjer.



Gabriel er budbringeren som «bebudet» jomfru Maria. Da Jesu fødselsdag var blitt lagt til 25. desember, regnet munkene raskt ut at Gabriel måtte ha brakt budet til Maria ni måneder tidligere, den 25. mars. Den dagen står fremdeles oppført som Maria budskapsdag eller Marimesse om våren i vår almanakk. Derfor fikk Gabriel tildelt 24. mars som sin festdag. Siden han er Guds budbringer, er ble han skytsengel for alle budbringere og brevbærere, det vil si alle ansatte i post og etter hvert også telegraf. Siden han er interessert i post, er han også frimerkesamlernes skyts engel.

Da Luther oversatte bibelen til tysk, tok han med Tobias’ bok. For selv om den ikke gjenga Guds ord, kunne den være oppbyggelig å lese. Skriftet inneholder en eventyrlig fortelling om at erkeengelen Rafael gir Tobias synet tilbake ved hjelp av galleblæren fra en fisk. Han er derfor blitt skytsengel for leger, apotekere og fiskere. Tidligere var 24. oktober hans festdag, men etter kalenderreformen i 1969 mistet både Gabriel og Rafael sine spesielle dager og ble slått sammen med Mikael på 29. september, som ble til Mikael og alle englers fest.

Den fjerde erkeengelen, Uriel, er bare kjent fra Enoks bok, men det skal ha vært han som brakte bud til Noa om syndefloden, og han sto med et flammende sverd utenfor paradisets port da Adam og Eva ble drevet ut.

